REGOLAMENT TAL-KUNSILL (KE) Nru 172/2007
tas-16 ta’ Frar 2007
li jemenda l-Anness V tar-Regolament Nru 850/2004 tal-Parlament Ewropew u tal-Kunsill dwar pollutanti organiċi persistenti li jemenda d-Direttiva 79/117/KE
(Test b'rilevanza għaż-ŻEE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti (1), u b’mod partikolari l-ewwel subparagrafu ta’ l-Artikolu 7(5), l-Artikolu 7(6), u l-Artikolu 14(3), tiegħu,
Billi:
(1)
Il-Kummissjoni mexxiet studju dwar l-implimentazzjoni tad-dispożizzjonijiet relatati ma’ l-iskart tar-Regolament (KE) Nru 850/2004. Dan l-istudju identifika limiti ta’ konċentrazzjoni għall-finijiet tal-parti 2 ta’ l-anness V tar-Regolament (KE) 850/2004. Lil hinn minn dawk il-limiti, ir-riskji għas-saħħa tal-bniedem u l-ambjent ma jistgħux jiġu esklużi.
(2)
Il-limitu ta’ konċentrazzjoni għal Polychlorinated dibenzo-p-dioxins u dibenzofurans (“PCDF/PCDD”) huwa espress fil-konċentrazzjoni tossika ekwivalenti (“TEQ”), li tuża l-fatturi ta’ ekwivalenza tat-tossiċità (“TEFS”) ta’ l-Organizzazzjoni Dinjija tas-Saħħa ta’ l-1998. Id-data disponibbli dwar id-dioxin-like Polychlorinated Biphenyl (“PCB”) mhuwiex biżżejjed biex jinkludi dawn it-taħlitiet fit-TEQ.
(3)
Il-Hexachlorocyclohexane (HCH) huwa l-isem tat-taħlita teknika ta’ l-isonomi varji. Li jiġu analizzati b’mod komplet ikun sforz inadegwat. L-alpha-, beta- u l-gamma-HCH biss huma ta’ rilevanza tossikoloġika. Għalhekk il-limitu ta’ konċentrazzjoni jirreferi għalihom b’mod esklussiv. Ħafna taħlitiet analitiċi standard disponibbli kummerċjalment għall-analiżi ta’ din il-klassi ta’ komposti jistgħu jidentifkaw biss dawn l-isomeri.
(4)
Il-miżuri previsti f’dan ir-Regolament huma l-aktar xierqa biex jiżguraw livell għoli ta’ protezzjoni.
(5)
Ir-Regolament (KE) Nru 850/2004 għandu jiġi emendat kif xieraq.
(6)
Il-Kumitat stabbilit skond l-Artikolu 17(1) tar-Regolament Nru 850/2004 ma ta l-ebda opinjoni wara l-konsultazzjoni tiegħu, fil-25 ta' Jannar 2006, komformement mal-proċedura stabbilita fl-Artikolu 17(2) ta' dak ir-Regolament,
ADOTTA DAN IR-REGOLAMENT:
Artikolu 1
L-Anness V tar-Regolament (KE) Nru 850/2004 huwa emendat kif stabbilit fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Frar 2007.